जेटली ने सिंगापुर और हांगकांग की चार दिवसीय की यात्रा के आखिरी दिन यहां आयोजित एक संवाददाता सम्मेलन में कहा, ‘‘हमने इस साल के लिए महत्वाकांक्षी लक्ष्य रखा है। चालू वित्त वर्ष के और चार महीने बचे हैं।’’ यह पूछने पर कि क्या बाजार के हालात विनिवेश की पहल को प्रभावित कर रहे हैं, उन्होंने कहा कि ‘‘पिछले दो महीनों में हम तेजी से आगे बढ़े हैं लेकिन बाजार में कुछ उतार-चढ़ाव रहा है।’’ जेटली ने कहा ‘‘क्या आप ऐसे समय में बाजार में प्रवेश करते हैं जब यह अविश्वसनीय दौर में है या फिर आप चाहते हैं कि यह स्थिर हो? दरअसल इंडियन आयल का विनिवेश उस दिन हुआ जिस दिन चीन में अवमूल्यन के बाद बाजार बुरी तरह लुढ़का।’’ विनिवेश के मामले में राहत देने के लिए एलआईसी के इस्तेमाल के संबंध में पूछने गए सवालों पर मंत्री ने कहा ‘‘एलआईसी भारतीय शेयर बाजार की सबसे प्रमुख कंपनी है इसलिए किसी भी सार्वजनिक पेशकश में इसे प्रमुखता मिलेगी।’’